Студена (област Перник)

Студена е село в Западна България. То се намира в община Перник, област Перник.

География 
Село Студена се намира в планински район на 25 км от София и на 15 км от Перник. Разположено е в надлъжна долина (запад – изток), заградена от южните предхълмия на Витоша и от източните на Голо бърдо. В този смисъл то е щедро надарено със защита от студените и от засушаващите ветрове (фьон), със снегозадържане и водоизточници, с пасища и горски пояси, с богата флора и фауна.

Особено благодатна роля играе с притоците си р. Струма. Тя извира под Черни връх и в игра с варовиците и времето е оставила из пътя старите си корита, внезапно „чезнене“ и „потъване“ на водите в земните недра, дълбаене на пещери, каквато е например „Духлата“ край с. Боснек (най-дългата пещера в България), „Живата вода“ край Чуйпетлово, понора край Крапец и др. чудесии, свързани с легенди и предания, подхранващи дори старогръцката митология.

Флората край Студена е изключителна. Резерватът „Острица“ в Голо бърдо има над 700 вида висши растения – удивителната екосистема, определена от географската ширина и дължина, атмосферно налягане, влага, слънце и почвен състав.

Великолепни условия за ловен туризъм и отдих предоставя ловно стопанство „Витошко“, където функционира и държавната дивечовъдна станция „Витошко-Студена“ с развъдник за планинска пъстърва.

История 

Над селото се намира некропол от втори век с 28 гроба и старо селище.

През Средновековието според някои изследователи е имало 13 църкви в района („Св. Георги“ и др.)  и заради тях през XV и XVI век са наричали местността Малка Света гора. От крепостта войводата Кракра Пернишки задържа 100 дни византийците там, преди да превземат София. Оттам идва и името Сто дена, което впоследствие става Студена. Тук е било третото училище в България и дори перничани до 1901 г., преди да започнат да развиват миньорството, са идвали да учат в Студена.

Религия 
Източно православие.

 Църква „Св. Архангел Михаил“. Обявена е за паметник на културата от национално значение. Изграждането ѝ е започнато през 1837 година и е завършено през 1846 година. Храмът е осветен от гръцкия владика Матей Самоковски. Проектът е бил с външни кубета, но турският окръжен управител забранил това, „за да не дразнят иноверците“. Църквата е уникална с 3 вътрешни купола. Първоначално стените на започнатата църква са падали, тъй като мястото на изграждането ѝ е мочурливо. Тогава майстори от Брезник, но работили във Венеция, предлагат, за да бъдат по-здрави основите и да се избегне пълзящата влага, да бъдат побити дъбови колове (т. нар. пилоти), които имат трайност над 400 години, и така построяват храма.

Църквата е изографисана през 1869 година от учителя в местното училище Константин Антикарев, родом от Самоков, търсен като зограф и в околните селища. Царските двери са изработени от Янкул, който е син на поп Стойко, посечен от Сакъли бей. Сред стенописите се откроява образът на света Петка Българска. Отвън по вратата и по стените има вградени каменни плочи с християнски символи. На пода има поставена каменна плоча с двуглав орел и надпис 1880 година.

При земетресението на 22 май 2012 г. храмът „Св. Архангел Михаил“ е сериозно повреден. Реконструкцията му е забавена с години поради несъобразен със спецификите му типов проект. През 2020 г. щетите са поправени.

 Студенечки манастир „Св. пророк Илия“.
 Средновековна църква „Св. Георги“, разположена край селото на един от хребетите на Голо бърдо.

Културни и природни забележителности 
 Язовир „Студена“. Той е основен водоизточник за гр. Перник и региона. Поради това е забранен за посещения и риболов откъм вододайната зона – с. Студена.

Редовни събития 
 Събор на Спасовден
 Курбан на Архангеловден, патронния празник на църквата „Св. Архангел Михаил“. Отслужва се Света литургия, раздава се курбан за здраве, млади и стари с цветя и обредни хлябове почитат архангел Михаил. Смята се, че ако на този ден времето е ясно и падне слана, зимата ще е добра.

Известни хора починали в село Студена 
Кирил Ботев (20.4.1856 – 6.2.1944), генерал-лейтенант, брат на Христо Ботев.За да се предпази от бомбардировките на София, генерал-лейтенант Кирил Ботев отива да живее в с. Студена, Пернишко, където умира на 6 февруари 1944 г.

Други 
Нос Студена на остров Анвер в Антарктика е наименуван в чест на село Студена.

Източници

Външни препратки 
 Сайт: www.studena.net
 Граници от Уикимапиа

Села в област Перник
Населени места в община Перник